ગત વરસે એક જાણીતી વ્યક્તિનો ફોન આવ્યો. તેમણે મને પૂછ્યું કે નૈરુત્યમાં ત્રાંસ હોય તો શું થાય? મેં જવાબ આપ્યો કે તરત જ તેમણે ફોન સ્પીકર રાખી અને મને ફરી એ વાક્ય બોલવા જણાવ્યું. મેં કહ્યું કે અકસ્માત થઇ શકે. અને તેમણે પોતાની બાજુમાં બેઠેલા માણસ સાથે મારી વાત કરાવી. બીજા અઠવાડિએ મારે તે જગ્યાએ જવાનું થયું. ભવ્ય મકાન. અને તેનાથી પણ ભવ્ય રાચરચીલું. ઘરમાં માત્ર કામ કરવાવાળા માણસો હતાં અને બહાર ચાર કૂતરાં હતાં. કેટલો બધો ભય? ઘરના માલિક છેલ્લા બે વરસથી વારંવાર અકસ્માતનો ભોગ બનતાં હતાં. એ દિવસે પણ એ દવાખાનામાં જ હતાં. ખૂબ જ આધ્યાત્મિક માણસ પણ તક્લીફમાં હતાં. આવું જ ઇન્દોરના એક મકાનમાં પણ હતું. નૈરુત્યના દોષના કારણે ઘરના સદસ્યો વારંવાર અકસ્માતનો ભોગ બનતાં હતાં. મારા રીસર્ચમાં મેં સતત અનુભવ્યું છે કે જો નૈરુત્યમાં ત્રાંસ હોય અથવા તો તે ભાગ બહાર નીકળ્યો હોય ત્યારે આવી સમસ્યા આવતી હોય છે. અકસ્માત વિવિધ પ્રકારના હોઈ શકે. ક્યારેક નાની ઠેસ વાગે તો પણ તે અકસ્માત ગણી શકાય, તો રોડ એક્સીડન્ટ પણ અકસ્માત જ ગણાય. જયારે સમગ્ર પશ્ચિમ દિશામાં વિવિધ દોષ આવેલા હોય ત્યારે અકસ્માત થયાં બાદ કોર્ટ કચેરી થવાની સંભાવના વધી જાય છે. તો નૈરુત્યનો દોષ અને પશ્ચિમનો દોષ હોય ત્યારે અકસ્માત થયા બાદ માન ઓછું થાય તેવા સંજોગો ઉદભવે છે. આમ પણ અકસ્માતથી માણસને શારીરિક તકલીફ તો થાય જ છે. પણ માનસિક આઘાત પણ લાગે જ. પૂર્વ અને બ્રહ્મનો દોષ જયારે મૂળ દોષ સાથે ભળે ત્યારે માણસનો આત્મવિશ્વાસ ઘટે છે. બની શકે તે તેને ફરી વાહન ચલાવતાં ડર લાગે.